પાક.ની નફ્ફટાઈ, જાધવની પત્નીના પગરખાં ફોરેન્સિક લેબમાં મોકલ્યા
નવગુજરાત સમય | Publish Date: Dec 27 2017 6:29PM
- જૂતામાં કંઈક મેટાલિક વસ્તુ હોવાનો પાક.નો દાવો
પાકિસ્તાનમાં કુલભૂષણ જાધવની માતા અને પત્ની સાથે સ્થાનિક મીડિયાએ ગેરવર્તણુક કરી હોવાનો વીડિયો સામે આવ્યો છે. કુલભૂષણ સાથે મુલાકાત કરીને બહાર આવેલી તેમની માતા અને પત્નીનો પાકિસ્તાની મીડિયાએ પીછો કરીને તેમને વિચલિત કરતા પ્રશ્નો પૂછ્યા હોવાનું જોવા મળે છે. એક ચેનલ દ્વારા આ વીડિયો જાહેર કરવામાં આવ્યો હતો. કુલભૂષણની માતા અને પત્ની ઉપરાંત ભારતના ડેપ્યુટી હાઈ કમિશ્નર જે. પી. સિંહને પણ પાક. મીડિયાના લોકો પૂછતા હતા કે, 'શું તમે જાધવની દયા અરજીનું સમર્થન કરો છો.'
ત્યારબાદ વધુ એક પ્રશ્નમાં પાક મીડિયાએ પૂછ્યું કે, 'કમાંડર જાધવ સાથે તમારી બેઠક કેવી રહી.' પાકે બેશરમીની હદ વટાવતા પાકિસ્તાનમાં કુલભૂષણ જાધવની પત્નીના પગરખાં પણ પરત ના આપીને તેનું ફોરેન્સિક પરીક્ષણ કરાવવા મોકલ્યા છે. પાકે. તેમના પગરખાં સંદિગ્ધ જાહેર કરીને મુલાકાત પૂર્વે ઉતરાવ્યા હતા અને તેમાં કંઈક હોવાનું જણાવ્યું હતું.
પાક વિદેશ મંત્રાલયના પ્રવક્તા મોહમ્મદ ફૈઝલને ટાંકીને પાકિસ્તાન ટુડેએ લખ્યું કે, 'પાકિસ્તાની ઓથોરિટીઝે કુલભૂષણની પત્નીના પગરખાંમાં સંદિગ્ધ વસ્તુની તપાસ કરાવવા તેને ફોરેન્સિક તપાસ માટે મોકલ્યા છે. સત્તાધીશોનું કહેવું છે કે તેઓ જાણવા માંગે છે કે પગરખાંમાંથી મળેલો મેટાલિક ઓબ્જેક્ટ કેમેરો છે કે કોઈ રેકોર્ડિંગ ચિપ છે.' પાકિસ્તાનના અગ્રણી અખબર ધ ડોનના રિપોર્ટ મુજબ વિદેશ મંત્રાલયના પ્રવક્તાએ આ વાતની પુષ્ટી કરી હતી કે જાધવની પત્નીના પગરખાંમાં મેટાલિક ઓબ્જેક્ટ મળી આવ્યો છે.
ફૈઝલે જણાવ્યું કે જાધવની પત્નીના પગરખાં પરત કરાયા નહતા. જો કે જ્વેલેરી સહિત અન્ય સામાન પરત કરી દેવાયો હતો. ફૈઝલે કહ્યું કે જાધવની પત્નીના જૂતા કઢાવડાવ્યા બાદ તેમને બીજા પગરખાં પહેરવા આપવામાં આવ્યા હતા. ઉલ્લેખનીય છે કે જ્યારે જાધવની પત્ની પતિને મળવા પાકિસ્તાનના વિદેશ મંત્રાલય પહોંચી ત્યારે તેમણે બ્રાઉન કલરના પગરખાં પહેર્યા હતા પરંતુ મુલાકાત બાદ બહાર આવ્યા ત્યારે સફેદ સ્લિપર પહેર્યા હોવાનું જણાયું હતું.